Magnhild Meltveit Kleppa (Senterpartiet), 2009-06-12:
I Soria Moria-erklæringa lovde Regjeringa å gjennomføra eit distriktspolitiske lyft. Vi har levert. Vi har gjeninnført geografisk differensiert arbeidsgjevaravgift, styrkt dei distriktspolitiske verkemidlane, gjeninnført kommunale næringsfond, etablert fleire såkornfond, styrkt innsatsen for auka landbasert verdiskaping i Nord-Noreg, sett i verk handlingsplanar for å auka talet på gründerar og auka verdiskapinga knytt til reiseliv, kultur, næring, landbruk og natur. Og – som om ikkje dette var nok – vi har styrkt kommuneøkonomien, auka innsatsen for utbygging av vegar, auka innsatsen for rassikring og gjennomført ei stor satsing på breiband til alle. Vi har òg etablert eit kompetansesenter for distriktsutvikling og gjennomført satsingar for å styrkja småsamfunn, stadutvikling og omdømmearbeid. Og vi har gjennomført ei forvaltingsreform der ein legg til rette for betre regionalt og lokalt tilpassa løysingar på fleire politikkområde, særleg områda samferdsel, FoU og næringsutvikling. Kva er den store forskjellen mellom dagens stortingsmelding, St.meld. nr. 25 for 2008–2009, og St.meld. nr. 25 for 2004–2005? Det er at i 2005 var overskrifta «Om regionalpolitikken» – overskrifta i dag er «Om distrikts- og regionalpolitikken». Vi meiner det er behov for generelle rammevilkår for næringslivet – noko den førre regjeringa var oppteken av – men det er ikkje nok. Vi må i tillegg ha særskilde utviklingsmidlar som kan stimulera til ny kunnskapsbasert næringsutvikling og attraktive lokalsamfunn. Vi må ha målretta innsats på mange politikkområde, som t.d. utdaning, samferdsel og breiband, for å møta dei konkrete utfordringane i ulike delar av landet. Det er godt å registrera at vi må tilbake til tidleg på 1980-talet før vi finn tilsvarande mange kommunar med vekst i folketalet. Vi registrerer – gjennom fleire undersøkingar – at flyttestraumar er sentraliserande, men at dei kan påverkast. Vi ser at arbeidsmarknaden og næringsstrukturen styrkjer dei sentrale stroka. Desto viktigare er det med ein offensiv distriktspolitisk innsats, og det er det vi varslar om. Vi skal vidareføra den differensierte arbeidsgjevaravgifta. Vi skal halda fram med å styrkja kommuneøkonomien. Vi skal ta eit krafttak for utbygging av infrastruktur i heile landet. Vi skal setja nye mål for breiband, slik at alle kan utnytta potensialet i IKT – det er ei arbeidsgruppe i gang med det. Vi skal ta ungdommens råd på alvor. Breiband er heilt avgjerande for dei. Ein har etterlyst eit spesielt program for bulyst. Ein fokuserer meir på entreprenørskap og på ei mentorordning, slik at folk med gode idear kan følgjast opp av folk som har erfaring. Vi skal driva ein aktiv politikk på mange område for å fremja ei positiv utvikling i alle delar av landet. Det gjeld høgare utdaning og forsking, helse, landbruk, fiskeri og havbruk, naturvern, kulturarven og lokalisering av statleg verksemd. Vi skal på mange ulike område vidareutvikla strategiar og verdiskapingsprogram, som kan gje grunnlag for å utnytta lokale ressursar til ny verksemd. Vi skal vidareføra ein aktiv og næringsretta distrikts- og regionalpolitikk gjennom arbeid med entreprenørskap, lån og tilskot til verksemd og gjennom styrking av klyngjer og nettverk. Og vi skal altså setja i gang eit eige program for å auka kunnskapen om bulyst, med vekt på unge og innvandrarar, fordi det blir etterspurt. Så er det slik at vi kan ikkje sitja i departement og i storting og seia korleis vi vil ha det framover. Det er lokalt ideane, vekstkrafta og framtidstrua er. Vi må byggja på ein aktiv innsats frå kommunane og frå lokalbefolkninga sjølv for å kunna skapa attraktive lokalsamfunn, tenester, fritids-, bustad- og sentrumsmiljø og å evna ta imot og inkludera tilflyttarar. Mange kommunar ser dette. Undersøkingar tilseier at mange kommunar òg har utfordringar når det gjeld kapasitet og kompetanse til å vera sterke lokale utviklingsaktørar. I stortingsmeldinga varslar vi ei satsing for å styrkja dette arbeidet i kommunane, i eit tettare samarbeid med fylkeskommunane, som frå 1. januar 2010 får ei ny og styrkt regional utviklingsrolle. Målet er at kommunane skal få betre føresetnader for å vera aktørar for lokal samfunnsutvikling, og at samarbeidet regionalt om støtte til lokal samfunnsutvikling skal bli styrkt.